b'\n_START_ARTICLE_\nMarcel Casellas i Navin\xc3\xa9s\n_START_SECTION_\nInteressos musicals\n_START_PARAGRAPH_\nLa traject\xc3\xb2ria musical de Casellas \xc3\xa9s llarga i prol\xc3\xadfica. Ha participat una quarantena de projectes musicals, ja sigui com a int\xc3\xa8rpret, compositor o productor. \xc3\x89s un dels impulsors (juntament amb Jaume Arnella,  Jordi F\xc3\xa0bregas i d\xe2\x80\x99altres) de la recuperaci\xc3\xb3 de la m\xc3\xbasica tradicional catalana despr\xc3\xa9s del franquisme. Com a int\xc3\xa8rpret, ha participat en treballs d\xe2\x80\x99alguns t\xc3\xb2tems de la Nova Can\xc3\xa7\xc3\xb3: Marina Rosell, Joan Isaac, Miquel Pujad\xc3\xb3, Guillermina Motta... _NEWLINE_La traject\xc3\xb2ria musical de Casellas inclou la creaci\xc3\xb3 i lideratge de formacions reconegudes, com ara Transard\xc3\xa0nia (1992), La Principal del Metro (1993-99), Casellas Sextet Folk (1996-99), La Principal de la Nit (2014-12), Cobla Catalans dels Sons Essencials (2011-Actualitat) i \xe2\x80\x9cCobla del Salt de la Nina\xe2\x80\x9d, aquesta darrera juntament amb Jordi Molina. Ha participat en projectes col\xc2\xb7lectius, com ara l\xe2\x80\x99Orquestrina Galana (1982-86), el Quintet Fibonnaci (1990-91) o Mesclat (2002-07)._NEWLINE_Tamb\xc3\xa9 ha fet alguna incursi\xc3\xb3 en el m\xc3\xb3n de la m\xc3\xbasica cambr\xc3\xadstica o simf\xc3\xb2nica (m\xc3\xbasica per a piano, quartets de corda, banda, orquestra ...). En aquests g\xc3\xa8neres, s\xe2\x80\x99hi entreveuen trets formals o mel\xc3\xb2dics de la m\xc3\xbasica tradicional catalana i mediterr\xc3\xa0nia, i sovint la tenora, el tible o la bar\xc3\xadtona hi tenen un paper destacat.  Ha compost una vintena de sardanes i diverses obres per a cobla.\n_START_SECTION_\nConcepci\xc3\xb3 musical\n_START_PARAGRAPH_\n\xe2\x80\x9cLa rumba, el ball pla, la jota i el contrap\xc3\xa0s, aix\xc3\xad com tots els aires i g\xc3\xa8neres emparentats o que se\xe2\x80\x99n deriven (rebatuts, sardanes curtes, llargues, mitjanes, trans-, -noves\xe2\x80\xa6, fandangos i havaneres), s\xc3\xb3n segons Casellas el pal de paller del repertori que fa bellugar la nostra terra\xe2\x80\x9d. Els seus principals projectes musicals consisteixen a agafar sons i ritmes moderns i revestir-los d\xe2\x80\x99una estructura musical arquet\xc3\xadpica catalana. Casellas defensa que la tradici\xc3\xb3 no s\xe2\x80\x99ha de modernitzar r\xc3\xa0pida i artificialment, ja que \xe2\x80\x9cella t\xc3\xa9 el seu propi ritme, gr\xc3\xa0cies a d\xc3\xa9u for\xc3\xa7a pausat\xe2\x80\x9d, sin\xc3\xb3 que s\xc3\xb3n els sons moderns qui haurien de recollir el llegat hist\xc3\xb2ric del propi pa\xc3\xads. Els grups musicals que practiquen estils contemporanis \xe2\x80\x93jazz, ska, pop, reggae, hip hop, electr\xc3\xb2nics...\xe2\x80\x94haurien de tenir un cert grau de presa de terra. _NEWLINE_En els darrers anys de carrera musical, els projectes de Casellas han explorat els anomenats \xe2\x80\x9cg\xc3\xa8neres espor\xc3\xb2gens", definits com aquells que \xe2\x80\x9cconviden l\xe2\x80\x99oient a moure\xe2\x80\x99s a la catalana\xe2\x80\x9d. En el llibre-disc "La merceria" (2002) afirma: \xe2\x80\x9cNo puc concebre la m\xc3\xbasica sense el ball. Aix\xc3\xb2 \xc3\xa9s una perogrullada si parlem de m\xc3\xbasica destinada a ballar, sigui un ball de nans, de gegants, de gitanes..., d\xe2\x80\x99envelat o b\xc3\xa9 un ballet... per\xc3\xb2 en l\xe2\x80\x99actualitat es compon molta m\xc3\xbasica creada amb altres finalitats. La majoria de m\xc3\xbasiques que he compost han nascut amb la finalitat de ser ballades\xe2\x80\x9d. En la mateixa publicaci\xc3\xb3, afirma que \xe2\x80\x9cla sardana, la jota, el ball pla, els rebatuts i el contrap\xc3\xa0s s\xc3\xb3n els g\xc3\xa8neres de ball que m\xc3\xa9s m\xe2\x80\x99atrauen\xe2\x80\x9d. _NEWLINE_A trav\xc3\xa9s de La nostra estimada sardana, llibre que segueix el gui\xc3\xb3 de quinze sardanes, Casellas repassa la seva traject\xc3\xb2ria i evoluci\xc3\xb3 musical. El llibre (Onix Editors, 2015) \xc3\xa9s una obra redactada per Marcel Casellas i il\xc2\xb7lustrada per Mariona Mill\xc3\xa0. Casellas hi intercala articles que relaten la motivaci\xc3\xb3 que el va emp\xc3\xa8nyer a crear les disset sardanes que integren el recull,  amb el record personal de diversos projectes que ha format part (Marina Rossell, La Cobla Cot\xc3\xb3 Fluix, Orquestrina Galana, Transard\xc3\xa0nia, La Principal del Metro, Principal de la Nit \xe2\x80\x93 So Insistent i La Cobla Catalana dels Sons Essencials). Es tracta del segon recopilatori de l\'obra musical de Casellas. El compositor esplugu\xc3\xad concep aquest projecte amb la voluntat de mostrar la seva faceta m\xc3\xa9s convencional. Seguint l\'esquema de la primera proposta biogr\xc3\xa0fica, La Merceria, l\xe2\x80\x99\'autor explica l\'objectiu i el context en qu\xc3\xa8 va escriure cadascuna de les sardanes. En aquest sentit, segons el butllet\xc3\xad Infordana, el llibre reflexiona  \xe2\x80\x9csobre la sardana i la seva relaci\xc3\xb3 d\'amor-odi amb altres m\xc3\xbasiques i expressions culturals. La seva intenci\xc3\xb3 \xc3\xa9s reivindicar la modernitat i normalitat de la cobla a la nostra vida".'